《论诗》
宋代·李含章

好诗如佳人，嫣然媚幽独。铅华屏不御，葆此无瑕玉。

巧笑流瑳那，蛾眉腾曼绿。一顾失倾城，何必炫奇服。

又如闻好鸟，应节喧百族。引吭扬天和，喁于叶弦乐。

春花仓庚歌，夜月杜鹃哭。微物讵有知，听者感衷曲。

始知心之声，不在斗繁缛。笑啼根至性，风萧任枨触。

勿使天籁乖，要令老妪觉。神充貌自腴，至味乃蕴蓄。

自从齐梁来，藻缋眩凡目。土木饰金貂，珷玞荐文椟。

旁观岂不好，所苦真意斫。兰苕集翡翠，无由起遐瞩。

嗟余少耽吟，月露困雕琢。牢笼及光景，镂刻到草木。

迩来喜平淡，绮语久阁束。悲欢不自禁，涉笔或累辐。

色黜剪彩艳，声异叩缶俗。妇人职中馈，岂事勤著录。

讵知风人志，性灵藉陶淑。发情止礼义，本自三百牍。

至音谐宫商，六义有正鹄。吾言或非迂，试取反覆读。

作者简介：宋宁国府宣城人，字明用。自少隐居土山，好学工文词。太宗太平兴国间进士。历官屯田员外郎，判户部度支，岁计羡余，奏免诸道供输一年。寻谪外。真宗大中祥符末起判三司，乞便郡，出知本州，政崇简易，讼狱大省，在郡二年罢。仁宗即位，起知江阴军，数月卒。有《仙都集》。